## Les Arts culmina la seua aposta per Händel amb el debut de René Jacobs amb ‘Tamerlano’

*** Jacobs, màxima autoritat en este repertori, dirigix la Freiburger Barockorchester, una de les millors formacions historicistes del món
* Les Arts programa per primera vegada l’òpera més dramàtica del compositor alemany, amb emergents estreles del circuit barroc**

El Palau de les Arts Reina Sofia clausura el seu cicle dedicat al Barroc i la música antiga amb l’esperat debut de René Jacobs, màxima autoritat en este repertori, amb l’òpera *Tamerlano*, de Georg Friedrich Händel, en versió de concert, este pròxim diumenge, 18 de maig, en la sala Principal (18:00 hores).

Després de les funcions de *Partenope*, amb William Christie i Les Arts Florissants; *Alcina* amb Marc Minkowski i Les Musiciens du Louvre; i *Ariodante*, amb Andrea Marcon i l’Orquestra de la Comunitat Valenciana, Les Arts culmina així la seua aposta pel llegat operístic de Händel de la mà dels principals especialistes i les millors formacions historicistes del circuit.

Amb més de 260 gravacions a la seua esquena i una prolífica carrera com a cantant, director i acadèmic, René Jacobs gaudix d’una posició eminent en l’àmbit de la música barroca i clàssica.

El director belga arriba a Les Arts acompanyat de la Freiburger Barockorchester, una de les millors formacions amb instruments d’època del circuit internacional i un elenc d’estreles emergents en este repertori per a interpretar l’extraordinària música de *Tamerlano*, títol inèdit en la programació del teatre valencià.

El contratenor francés Paul-Antoine Bénos-Djian assumix el paper de Tamerlano, conqueridor mongol la rivalitat del qual amb l’emperador otomà Bajazet, un dels primers grans papers escrits per a tenor que cantarà el britànic Thomas Walker, serà el motor d’intrigues i conflictes de l’obra.

La soprano alemanya Katharina Ruckgaber (Asteria), el contratenor anglés Alexander Chance (Andronico), la contralt holandesa Helena Rasker (Irene) i el baix-baríton alemany Matthias Winckhler (Leone) completen el repartiment de *Tamerlano*.

Les Arts recorda que les entrades per a *Tamerlano* es poden adquirir a través dels diferents canals de venda del teatre: taquilles, la línia de venda 96 197 59 00 i la web de [Les Arts](https://www.lesarts.com/).

Fecha: 10/05/2025